Сисиньо
Сѝсеро Жоа̀о де Сѐзаре (, на португалски се произнася най-близко до Сѝсеру Жуа̀у джи Сѐзари, ), известен повече като Сисиньо (Cicinho), е бразилски футболист от италиански произход, десен защитник. Роден е в град Прадополиш, щата Сао Пауло, Бразилия, на 24 юни 1980 г.

Клубни отбори 
Футболист на Ботафого (Рибейрао Прето) от 1999 г., където играе два сезона. Продаден е на Атлетико Минейро и изиграва 17 мача през 2001 г. за новия си отбор, отбелязвайки 1 гол. Преминава в Ботафого (Рио де Жанейро) през 2002 г. за кратко време и след това играе нови два сезона за отбора на „Атлетико Минейро“ (2002, 2003 г.). От сезон 2004 г. е играч на Сао Пауло и за два сезона (2004, 2005) изиграва 69 мача и вкарва 12 гола. Печели Копа Либертадорес през 2005 г., както и първенството на щата Сао Пауло през същата година. От декември 2005 г. е играч на испанския гранд Реал Мадрид след като е закупен за 4 милиона евро. На 17 юни 2007 г. става шампион на Испания с Реал Мадрид. В началото на 2007 г. е продаден на Рома за 6 милиона евро. През 2010 се завръща в Сао Пауло, под наем.

Национален отбор 
Дебютира за националния отбор на 27 април 2005 г. срещу Гватемала. През 2005 г. печели Купата на конфедерациите с националния отбор, като е извикан от старши треньора Карлош Алберто Парейра, за да замени Кафу. На 12 ноември 2005 г. записва първия си гол за кариоките в приятелски мач срещу Обединените арабски емирства, завършил с краен резултат 8:0 в полза на Бразилия. Към 17 април 2006 г. има 10 мача за националния отбор.

Източници 
 Sambafoot
 Football business

Външни препратки 
 Официален сайт
 Профил

Бразилски футболисти
Футболисти на Сао Пауло
Футболисти на АС Рома
Футболисти на Реал Мадрид
Футболисти на Виляреал